Mej. Heelal en Mej. Wêreld: Dís wie SA verteenwoordigZozibini Tunzi en Sasha-Lee Laurel (Foto: Instagram) Die Mej. Suid-Afrika-organisasie het pas aangekondig dat Sasha-Lee Laurel, wat vanjaar as die naaswenner in die Mej. Suid-Afrika-kompetisie gekroon is, die land by die Mej. Wêreld-kompetisie sal verteenwoordig. Dit beteken dat Mej. Suid-Afrika 2019, Zozibini Tunzi, Suid-Afrika op die Mej. Heelal-verhoog sal verteenwoordig. In 2018 is Tamaryn Green as Mej. Heelal Suid-Afrika aangewys en Thulisa Keyi as Mej. Wêreld Suid-Afrika. Vanjaar was daar slegs ŉ wenner en ŉ naaswenner. Maar Laurel het vandag die titel van Mej. Wêreld Suid-Afrika amptelik aangeneem. Green was die naaswenner van die Mej. Heelal kompetisie en Keyi het tot die top-30 van die Mej. Wêreld-kompetisie deurgedring in 2018 se kompetisie. Maroela Media het vroeër berig dat daar beduidende verskille is tussen die Mej. Heelal- en Mej. Wêreld-kompetisie. Zozibini Tunzi (Foto: Facebook) “Die Mej. Heelal-wenner moet nie net beeldskoon wees nie, maar ook glansryk en sexy, aangesien daar nog ŉ bikini-afdeling by die uitdunrondes van dié kompetisie is,” het Claudia Henkel, die voormalige skakelbeampte van Mej. Suid-Afrika, destyds aan Maroela Media gesê. Demi-Leigh Nel-Peters is die laaste Suid-Afrikaner wat die titel van Mej. Heelal kon inkatrol in 2017. Adé van Heerden het dieselfde jaar aan die Mej. Wêreld-kompetisie deelgeneem en onder die tien top-kandidate geëindig “Die Mej. Wêreld-beoordelaars verkies weer ŉ meer statige vrou wat elegansie en fiksheid versinnebeeld. Dié kompetisie het die bikini-afdeling uitgeskakel en het weer ŉ sport-en-talentronde wat die Mej. Heelal-kompetisie nie insluit nie,” het Henkel gesê. Die hoofdoel van die Mej. Wêreld-wenner is om die leuse van dié kompetisie, “Skoonheid met ŉ doelwit”, uit te leef deur bewustheid te skep. Vanjaar se Mej. Heelal-kompetisie vind in Suid-Korea plaas, terwyl ŉ nuwe Mej. Wêreld later vanjaar in Londen gekroon sal word.